Бахъсэндэсхэм Олимпиадэр даIыгъ
Сочэ щекIуэкIыну ХХII Олимп Джэгухэм хуэгъэпса «Олимпиадэр дыдоIыгъ!» акцэм Бахъсэн щыпсэухэр хэтащ.
Iуэхугъуэм и къызэгъэпэщакIуэ Бахъсэн къалэ администрацэм и жэрдэмкIэ ЩэнхабзэмкIэ уардэунэм и утым щызэхуэсащ олимп резервхэр щагъэхьэзыр сабий-ныбжьыщIэ спорт школ №2-м и гъэсэнхэр, «Галактика» щIалэгъуалэ центрым хэтхэр, КъБР-м и ветеранхэм, Адыгэ Хасэ, нэфхэм я жылагъуэ зэгухьэныгъэхэм я лIыкIуэхэр.
Бахъсэндэсхэр хэтащ Олимпиадэм теухуа викторинэхэмрэ конкурсхэмрэ, спорт зэпеуэхэмрэ джэгухэмрэ. Бахъсэндэс нэхъ жыджэрхэм Олимпиадэ-2014 дамыгъэр зытет фэеплъ саугъэтхэр иратащ.
ЩIыпIэ администрацэм щэнхабзэмкIэ и къудамэм и унафэщI Бырхьэм Аленэ къызэрыджиIамкIэ, Iуэхугъуэр егъэкIуэкIыныр хуэунэтIауэ щытащ щIалэгъуалэр хэкупсэу къэгъэхъуным, Бахъсэн щыпсэухэм я деж физкультурэмрэ спортымрэ зыщегъэужьыным, Сочэ щекIуэкIыну ХХII ЩIымахуэ Олимп Джэгухэм нэхъри дегъэхьэхыным.
Дэрогуэ Артур.
